**AI 15 Pronominiharjoituksia**

* Kun mietit, mikä pronomini tulisi, tarkista ensin, mikä on korrelaatti eli mihin viittaat.
* Mieti sen jälkeen, käykö pronomini vai pitääkö tarkoite toistaa tai ilmaista toisella tavalla.

1. Uskontoja on monia, eikä niiden väliltä valitseminen tai valitsematta jättäminen ole helppoa. **Se** sitoo noudattamaan tiettyjä perinteitä. 🡺 **Virhe**: korrelaatti on epäselvä (viitataanko ”uskontoja”-sanaan vai valitsemiseen / valitsematta jättämiseen) 🡺 toista korrelaatti.
   1. **Uskonnot** sitovat noudattamaan tiettyjä perinteitä.
2. Eri ihmiset hakevat uskonnoilta eri asioita. Toiseen saattaa vedota **sen** luoma yhteisöllisyys, kun taas toinen hakee **sen** luomia moraalisääntöjä. 🡺 **Virhe**: korrelaatti on monikossa (uskonnoilta) 🡺 pronomininkin pitää olla monikossa.
   1. - - **niiden** luoma yhteisöllisyys - - **niiden** luomia moraalisääntöjä.
3. Ikärajoilla rajoitetaan nuoria tekemästä asioita, jotka eivät ole heille hyväksi. Nuorten mielestä **ne** voivat olla turhauttavia, mutta **ne** on tehty suojelemaan nuoria. 🡺 **Virhe**: korrelaatti on epäselvä (tarkoitetaanko ikärajoja vai asioita) 🡺 Toista korrelaatti ensimmäisessä lauseessa.
   1. Nuorten mielestä **ikärajat** voivat olla turhauttavia, mutta **ne** on tehty - - .
4. Alkoholi ja tupakka ovat terveydelle vaarallisia. Sen takia niiden käytössä on ikäraja, koska nuoret eivät välttämättä ymmärrä **sitä** ja alkoholi vaurioittaa nuorten elimistöä. 🡺 **Virhe**: Korrelaatti on väärä (se=ikäraja) 🡺 kerro, mitä asiaa tarkoitetaan.
   1. - - nuoret eivät välttämättä ymmärrä **terveysvaaroja** ja - -
5. Esimerkiksi elokuvissa vampyyrit kuvataan täydellisiksi olennoiksi: iho säteilee kauniisti auringossa, tuoksu on hyvä ja **ne** ovat epätodellisen vahvoja. 🡺 **Virhe**: Pronomini viittaa edellisiin lauseisiin, ts. korrelaatteina sanat ”iho” ja ”tuoksu”. 🡺 Kirjoita auki.
   1. - - tuoksu on hyvä ja **vampyyrit** ovat epätodellisen vahvoja.
6. Unissa tehdään asioita kuvitteellisesti, eli **sitä** ei ole oikeasti koettu. 🡺 **Virhe**: Korrelaatti on epäselvä (unissa vai asioita) + se on monikossa 🡺 Kerro, mitä tarkoitetaan.
   1. - - eli **tapahtumia** ei ole oikeasti koettu. (Voisi periaatteessa olla myös ”asioita”, mutta silloin tulee toistoa.)
7. Yleisesti ikärajat ovat hyviä. Pienellä muokkauksella niistä saisi todella hyviä. **Niiden** lisäksi kannattaisi tehdä jotain, mikä perustelisi ikärajoja paremmin. 🡺 **Virhe:** Pronomini viittaa sanaan ”ikärajat” 🡺 pitää kertoa, mitä tarkoitetaan.
   1. - **- Ikärajojen asettamisen** lisäksi pitäisi tehdä jotain, mikä perustelisi **rajoituksia** paremmin. (kannattaa muuttaa jälkimmäinen ”ikärajoja”-sana, jotta ei tule toistoa)
8. Jokaisen täytyy siis joskus olla yksin, ja **se** kuuluu ihmisen luontoon. Pitää kuitenkin olla varovainen, ettei **se** mene liiallisuuksiin. 🡺 **Virhe:** Korrelaatti on epäselvä, yritetään kaiketi viitata ”olla yksin” kokonaisuuteen, mutta verbiin ei voi viitata. 🡺 Pitää kertoa lukijalle.
   1. - - ettei **yksin oleminen** mene liiallisuuksiin
9. Täysi-ikäisen tulisi jo ymmärtää riskit ja ottaa vastuu siitä, että hänen alkoholin juonti on vastuuntuntoista. **Heidän** tulisi ymmärtää, että mitään ajoneuvoa ei tule ajaa humalassa vaan taksi on hyvä vaihtoehto. 🡺 **Virhe:** Korrelaatti on yksikössä (täysi-ikäisen) 🡺 pronomininkin pitää olla. (Huom! Ensimmäisessä virkkeessä on myös omistusliitevirhe. Lisäksi virkkeissä on toistoa)
   1. Täysi-ikäisen tulisi jo ymmärtää riskit ja ottaa vastuu siitä, että hänen **alkoholinkäyttönsä** on vastuuntuntoista. **Hänen** tulisi **tajuta**, että - -.
10. Sitten on vielä kulttuurillinen puoli, **niihin** maahanmuuttajat ovat tuoneet paljon hyviä, mutta myös **jonkun** verran huonoja puolia. 🡺 **Virhe:** ”niihin”-pronominin korrelaatti on epäselvä (Mihin?), ”joku”-sanaa käytetään viitattaessa henkilöön, ”jokin”-sanaa asiaan. (Huom! Virkkeissä muitakin ongelmia!)
    1. Asiassa on myös **kulttuurinen** puoli. **Kulttuurin monipuolistumiseen** maahanmuuttajat ovat tuoneet paljon hyviä asioita, mutta myös **siihen** liittyy **jonkin** verran ongelmia.
11. Kauhuelokuvien ikärajat ovat mielestäni hyvä esimerkki, sillä lapset eivät vielä välttämättä ymmärrä **niiden** olevan tarua ja voivat traumatisoitua pahastikin. 🡺 **Virhe**: ”niiden” viittaa ”ikärajat”-sanaan eli korrelaatti on väärä.
    1. - - lapset eivät vielä välttämättä ymmärrä **elokuvien** olevan - -